***Народно читалище „Св.Св.Кирил и Методий”-1919 г.***

с.Дорково,п.к.4641,ул. „Цепина”№52,общ.Ракитово,обл.Пазарджик

тел.: 0879 491890 e-mail: [dorkovo@abv.bg](mailto:dorkovo@abv.bg)

**ОТЧЕТЕН ДОКЛАД ЗА ДЕЙНОСТТА ПРЕЗ 2022 г.**

**НА НЧ „СВ.СВ.КИРИЛ И МЕТОДИЙ -1919 Г.” С. ДОРКОВО**

**Уважаеми Дами и Господа, читалищни членове и гости. Първо искам да Ви благодаря, че се отзовахте на поканата, да присъствате на отчетното събрание, с което показвате вашата заинтересованост и съпричастност към дейността на читалището.**

Годишната програма за развитие на читалищната дейност през 2022 г. е съобразена с изискванията на чл.26 а, ал.2 от Закона за народните читалища. Съгласно ЗНЧ, Народно Читалище „Св.Св. Кирил и Методий – 1919 г.” е традиционно самоуправляваща се българска културно – просветна институция. В дейността му могат да участват всички физически лица без оглед на ограничения на възраст и пол, политически и религиозни възгледи и етническа принадлежност . Изготвянето на Доклада за дейността през 2022 г. цели обединяване на усилията за развитие и утвърждаване на читалището, като важна обществена институция , градяща културната идентичност на село Дорково.

Отчета обобщава най – важните моменти в работата на читалището, приоритети, цели и задачи, които спомагат за укрепването, модернизирането и развитието му в общодостъпно и желано място за местната общност.

На територията на село Дорково функционира само НЧ „Св.Св. Кирил и Методий – 1919 г.”, то има изключително значение за укрепване, популяризиране и развитие на българската идентичност и духовни ценности, да развива творческите способности, да задоволява културните потребности и интересите на населението, да развива и обогатява социалната и образователна дейност, да развива добри условия за изграждане на обществото в контекста на предизвикателствата на днешния ден.

За осъществяването на своите цели и задачи, читалищното настоятелство, проверителната комисия и щатният персонал в читалището работят върху следните дейности:

* Развитие и обогатяване на културния живот, социалната и образователната дейност.
* Запазване на обичаите и традициите
* Разширяване на знанията на гражданите и приобщаването им към ценностите и постиженията на науката и изкуството.
* Възпитание и утвърждаване на националното самосъзнание
* Осигуряване на достъп до информация.

1. **Библиотечна дейност**

Като неразделна част от читалището, библиотеката активно участва в организирането на културния живот в селото ни, тя е общодостъпна и нейните основни цели са:

* поддържане и обогатяване на библиотечния фонд
* подобряване работата с читателите – увеличаване броя на читателите и на читателските посещения
* организиране на мероприятия за честване на исторически събития и личности
* работа с местната власт, училище и детска градина
* предоставяне на компютърни и интернет услуги
* участия в проекти и др.

Библиотечната дейност е една от основните функции на читалището. В библиотеката се събират, обработват, организират, съхраняват и предоставят за обществено ползване библиотечни и информационни услуги за населението. Тя осигурява свободен достъп за своите читатели, като се обръща внимание за привличането на нови читатели, за създаване на трайни навици за четене и получаване на знания и умения. В рамките на тези дейности с помощта на различни методи и форми на работа /уреждане на кътове с литература, среща с ученици, литературни четения и др./ се създават условия за пълноценно използване на библиотечния фонд.

Библиотеката разполага с богат библиотечен фонд, който до момента наброява 13 007 тома литература от различни отрасли на знанието.

През отчетния период има отчислени 101 библиотечни документи.

През 2022 г. читателите в библиотеката са 129 души, които са направили 1276 посещения и са заели 1786 библиотечни материали.

Постъпленията за отчетния период са набавени със собствени средства и дарения и възлизат на 219 броя книги на стойност 1049.00лева.

В библиотеката се изготвят и поддържат информационни табла за отбелязване на бележити дати и събития през годината по предварително изготвен културен календар, с които се обособяват кътове и витрини.

През отчетния период в библиотеката се проведоха следните мероприятия:

* Инициатива за набиране на стари снимки от 50 – те години до днес по случай Бабинден .
* Час по английски език в библиотеката с учениците от ОУ „Христо Ботев” – V, VI r VII клас с ръководител Елена Овчарова .
* Подреждане и прочистване на библиотечния фонд.
* Конкурс по случай Св. Валентин за най – оригинална картичка с послание към любим човек, приятел, родител или близък.
* Литературно четене по случай Св. Валентин заедно с Пенсионерски клуб „Здравец”.
* Литературно четене с децата от клуб „Приятели” по случай 149 г. от обесването на Васил Левски.
* Организиране, подготвяне и провеждане на концертна програма по случай Националния празник на България 3 – ти март с участието на ОУ „Христо Ботев”, Кметство Дорково, клуб „Приятели” при НЧ „Св.Св. Кирил и Методий – 1919 г.”
* Посещение на учениците от III клас при ОУ „Христо Ботев”, с.Дорково с класни ръководители г- жа Екатерина Гарданска и г – жа Миглена Герасимова по повод „Месеца на детската книга” , изгледаха филма „Ян Бибиян”.
* Разработване и подаване на проект към МК /Министерство на Културата/ „Българските библиотеки – съвременни центрове за четене и информираност – 2022 г.”
* Проведен Маратон на четенето по случай световния ден на книгата, който бе проведен онлайн, като ние качвахме във Фейсбук страницата си откъс от детска книга, а участниците в него трябваше да познаят коя е тя.
* Организиране и провеждане на 50 – годишен юбилей на ансамбъл „Овчарска песен”.
* Посещение в библиотеката на учениците от втори клас при ОУ „Христо Ботев”, с.Дорково с ръководители г – жа Елена Гивечева и Сузана Мутафалова. Целта на посещението бе за насърчаването на четене на книги при децата.
* Изготвяне и внасяне на документация по кандидатура за участие в ЖЧС /Живи Човешки Съкровища/ - попълване на необходимите документи, на Армънска група „Фънтъна”.
* Концертна програма за 24- ти май „Ден на славянската писменост и култура”, съвместно с ОУ „Хр Ботев” - Дорково.
* Посещение в библиотеката от г – н Стоян Влахов, с който проведохме приятна беседа и дари на библиотеката новите си книги „Разкази за вчера и за днес” и „Еньовден”.
* Подготовка и провеждане на ежегоден „Международен фолклорен фестивал за автентичен фолклор Дорково 2022 г.”
* С табло и поздравителен адрес бе отбелязан „Международният ден на възрастните хора”.
* Отбелязване на празника на Народните будители с посещение в библиотеката на учениците от втори клас при ОУ „Хр Ботев” – Дорково, с класен ръководител г – жа Елена Йочева. За децата бяха подготвени презентация, беседа и подаръчета.
* Посещение в библиотеката на децата от IV – та подготвителна група при ДГ „Трети март”, с. Дорково с г- жа Даниела Кадрева. Целта на посещението бе запознаване на децата с библиотеката и нейните правила.
* През месец декември се проведе конкурс за най – оригинално писмо, рисунка, картичка, сурвачка, сувенир на тема „Коледа”.
* Организиране и провеждане на Коледен концерт съвместно с Кметство Дорково, ДГ ”Трети март”, ОУ „Христо Ботев”.
* Включване в благотворителната инициативата за набиране на финансова подкрепа в помощ на Ангел Иванчев.
* За да се превърне библиотеката в уютен и по - привлекателен център за най – малките ни читатели и посетители през изминалата 2022 г. успяхме със собствени средства да обособим симпатичен, малък детски кът при отдела за детска литература. Всички деца посещаващи библиотеката много му се радват и го използват с удоволствие.
* Ще продължим работата си за популяризиране на книгата и четенето, за превръщането на библиотеката ни в място за четене и информираност.

1. **Поддържане и работа на образователен информационен интернет център в читалището.**

Образователният информационен център към читалището функционира от 22 години и е основен доставчик на информационни, консултантски и обучителни услуги на територията на село Дорково. В момента центърът разполага с един брой работещ компютър, принтер, многофункционално устройство, цветен принтер, ламинираща машина, подвързваща машина, които са на разположение на потребителите. Основни дейности на центъра са достъп до интернет, комуникационно обслужване - електронна поща, принтиране, копиране, сканиране, текстонабор и текстообработка, изготвяне на рекламни материали, изработване на покани и обяви, презентации, предоставяне на сайтове за четене на електронни книги помощ на учениците при решаване на домашни за училище, проверка на здравни осигуровки, таксите за електроенергия и вода, попълване на автобиография – европейски модел /CV/, мотивационно писмо на желаещите да започнат нова работа, създаване на профили на потребители в различни сайтове, даване на първи стъпки на потребителите, които имат желание за работа с компютър, игри и други. В центъра се провеждат и обучения от различно естество.

През 2022 година центъра е посетен от 126 души. Ползваните от тях услуги са 815 броя.

Интернет центъра се обслужва от Иванка Кадрева – библиотекар читалище и Албена Тасева – секретар читалище.

1. **Развитие и подпомагане на любителското народно творчество**

Съществена част от дейността на читалището е грижата за разширяване и развитие на любителското художествено творчество. Тази дейност в читалището цели запазване и развитие на традиционните ценности на българския народ, съхранение на обичаите и традициите.С изявите на творческите колективи ще се работи за развитие и обогатяване на културния живот в населеното място, за утвърждаване на националното самосъзнание и съхранение на местната култура.

Основни цели:

* Издирване, съхранение и популяризиране на българския фолклор.
* Поддържане дейността на самодейните състави и групи.

През отчетния период в читалището продължават да работят следните състави и формации:

* Ансамбъл за автентичен фолклор „Овчарска песен”
* Армънска фолклорна група „Фантъна” /Изворче/
* Женска танцова формация „Цепина”
* Детски танцов състав

**Ансамбъл „Овчарска песен” и** през отчетния период се ръководеше от специалист хореографа – Йордан Зеленгоров.

**Изявите на ансамбъла през 2022 година са:**

22.02.2022 г. – Участие на ансамбъла в заснемане на видеоклип в град Велинград – хотел „Бор” по покана на родопския народен певец Хамид Имамски.

03.03.2022 г. - – Национален празник на България – съвместен концерт с ОУ „Христо Ботев”, кметство Дорково, и ансамбъл „Овчарска песен”.

26.03.2022 г.- Участие на ансамбъла в традиционното „Пролетно хоро” в град Велинград.

01.05.2022 г. – Участие на ансамбъла в град Септември по повод 35 – години от създаването на ансамбъл „Загоровче”.

04.05.2022 г. – Участие на ансамбъла в град Велинград по повод 100 – годишен юбилей на читалище „Васил Левски”.

07.05.2022 г. – Отпразнуване с грандиозен концерт на 50 – годишен юбилей от създаването на ансамбъл „Овчарска песен”.

22.05.2022 г. – Ансамбъла участва в XXV – ти юбилеен Национален фолклорен фестивал – Костандово.

06.07.2022 г. – Участие на ансамбъла в град Ракитово за празника на града.

29.07.2022 г . – Участие на ансамбъла в XXIV – ти  *„*Международен фестивал за автентичен фолклор Дорково 2022.”

06..08.2022 г. – Участие в XII – ти Национален събор на народното творчество в Копривщица 2022 г. за съхраняване и популяризиране на нематериалното културно наследство.

08.08.2022 г. - Ансамбълът бе поканен и участва в Международен фестивал „Folk nuance” – Слънчев бряг.

01 – 06.09.2022 г. – За първа година ансамбълът получи покана и участва в Международен фестивал в град Соке – Турция. Участниците бяха наградени с купа, плакет, грамоти и медали.Контактът с международните групи и с организаторите на фестивала, получените награди и чудесно направените снимки са преживените емоции, които ще останат вечен спомен у самодейците.

30.09.2022 г. – Участие на ансамбъла в село Црънча по покана за отпразнуване на 100 – годишен юбилей от създаване на читалището им.

08.11.2022 г. – Запис на видеоклип с участие на ансамбъла заедно с певиците от Музикална компания „Пайнер” – Калина и Невена на песента „Зададе се Яне”. Записът бе направен на вилно място „Планински кът” в село Дорково.

17.12.2022 г. – Ансамбълът взе участие в голям празничен общински Коледен концерт, на който за първи път на една сцена излязоха самодейните състави на трите населени места в общината.

21.12.2022 г. – Закриване на старата година с атрактивен Коледен концерт с участието на ансамбъла.

Детския танцов състав е неотлъчно и навсякъде взимат участие заедно с ансамбъл „Овчарска песен”.

**Армънска фолклорна трупа „Фантъна” /Изворче/**

Групата е създадена в началото на 1999 г. с цел да съхрани и предаде на поколенията автентичните армънски песни, празници и обичаи, да издири и запази характерното за армъните празнично и всекидневно облекло. Художествен ръководител на групата е Георги Гушев.

Групата продължава своята дейност и макар и с по–малко изяви успява да запази своята самобитност. Участниците й притежават голяма доза самодисциплина и отговорност и с достойнство представят фолклора и обичаите на своя етнос.

**Женска танцова формация „Цепина”**

Женска танцова формация „Цепина” се състои от млади, амбициозни, сърдечни жени, които упорито изучават народните танци от различните фолклорни области на страната ни.

В своята 8 годишна дейност формацията е желан участник в изяви организирани от читалището, а така също и на престижни сцени в страната.

През изминалата година танцова Формация „Цепина” бе ръководена от новият млад и амбициозен хореограф Цветомир Зеленгоров.

**Всички библиотечни и читалищни мероприятия, дейности, концерти, постижения и други събития се публикуват със снимков материал на страницата на библиотеката и читалището във Фейсбук.**

**Организиране на школи, кръжоци, курсове, клубове, празненства, концерти, чествания**

По тази дейност ще се спра на свършеното от Читалището по организиране и провеждане на 24 – ти ежегоден „Международен фолклорен фестивал за автентичен фолклор Дорково 2022 г.” В него взеха участие 74 национални състава с общ брой от 1032 участници. Международните състави бяха три на брой - Румъния, Турция и Македония. които взеха участие само на откриването на фестивала и заради малкото чужди участия на закриването на фестивалните дни не се състоя и галаконцерт. Жури на 24 – тия фестивал бе в състав: г – жа Цвети Радева – етномузиколог в Българско Национално Радио;г – н Борис Вълков – хореограф, член на Национална Секция на ЦИОФФ България и г – жа Веселка Николова – доктор на изкуствознанието и етномузиколог. Всички участници получиха плакат, диплом и приз на фестивала.

През 2022 г. бе взето решение от ЧН заедно с художествения ръководител Йордан Зеленгоров да се проведе 50 – годишния юбилей на ансамбъл „Овчарска песен”. Започнахме трескава подготовка по организирането и провеждането му, като за целта изработихме грамоти за настоящи, дългогодишни и бивши самодейци и художествени ръководители. Изготвени бяха и поканите за официалните гости, подаръчни чанти с логото на ансамбъла и специално подготвени за случая – дискове. По повод годишнината се подготви и издаде вестник с историята на ансамбъла от създаването му до наши дни. Изготви се и доклад за дългогодишната дейност на ансамбъла с презентация към него.

И на 07.05.2022 г. с грандиозен и изключително вълнуващ концерт в салона на НЧ „Св.Св. Кирил и Методий – 1919 г. „село Дорково бе отбелязана 50 – годишнината от създаването на Ансамбъл за автентичен фолклор „Овчарска песен”. На събитието присъстваха няколко поколения музиканти, танцьори, певци, хореографи и художествени ръководители работили с ансамбъла през годините.Официални гости на тържеството бяха: зам. областния управител на област Пазарджик, зам. кметове на Община Ракитово, Председателя на ОБС гр. Ракитово и Главен специалист „Култура и Музеен уредник „ град Ракитово, Кмета на село Дорково, Директора на ОУ Христо Ботев”, село Дорково, Хореографи, председатели на читалища, както и жители и гости на селото дошли да уважат ансамбъла.

Празникът започна с кратка историческа справка и презентация за дейността на ансамбъла през годините. Официалните гости поднесоха своите приветствия и подаръци към юбилярите. Председателят на НЧ „Св.Св. Кирил и Методий – 1919 г.” село Дорково, г – жа Борислава Балабанова – Деянова удостои с юбилейни грамоти всички дългогодишни и настоящи самодейци, хореографи и художествени ръководители. В програмата ни гостуваха СНЦ „Българско хора” – гр.София и ФТА „Загоровче” – гр. Септември. Тържеството приключи под звуците на „Многая лета” и торта, а за доброто настроение на всички присъстващи допринесоха гост – изпълнителите Калина и Невена.

Събитието бе организирано от НЧ „Св.Св. Кирил и Методий – 1919 г.” село Дорково, ансамбъл „Овчарска песен”, Кметство Дорково и благодарение на подкрепата от Община Ракитово местни бизнесмени, политици и много други, на които дължим огромни благодарности.

# Организационна дейност

# Организационната дейност на читалището се осъществява от избраното на отчетно–изборно събрание през 2020 година Читалищно Настоятелство в състав: Председател – Борислава Балабанова – Деянова и членове Аспарух Попов, Невена Георгиева, Елена Дузова, Георги Гушев, Мария Узунова и Михаил Узунов. Проверителна комисия в състав: Председател – Андрей Пеев, и членове Йорданка Ковачева и Миглена Герасимова.

# Основните приоритети в работата на настоятелството през 2022 година бяха насочени към обогатяване на културния живот в селото и удовлетворяване потребностите на населението чрез: - Съхранение и развитие на традициите на българския фолклор и любителско творчество сред деца и възрастни; - Поддържане на библиотечната дейност; - Възпитаване и утвърждаване на националното самосъзнание и културна идентичност; - Поддържане на читалищната сграда в добро състояние; - Целесъобразно използване на финансовите средства; - Организиране на дейности по изпълнение на заложените в културния календар изяви.

# През 2022 година са реализирани 7 броя работни заседания, като 3 от тях бяха проведени дистанционно;1 – общо отчетно – годишно събрание

# Като изпълнителен орган Читалищното Настоятелство работи усърдно и отговорно за решаването на текущи задачи, които са стояли на преден план.

# Разработване на проекти и кандидатстване по различни програми, участия в обучения

# Важна дейност на читалището е работата по проекти и през 2022 година продължихме да работим по спечелени програми и кандидатствахме по нови такива.

# Разработване на проекти и кандидатстване по различни програми

# Продължаваме работа по програма „Глобални библиотеки” – място за достъп до информация и комуникация.

# Като членове на Асоциация съвременни читалища-София, правоприемник на Програмата за развитие на читалищата, продължаваме работата в образователен информационен интернет център, който предоставя услуги на населението.

# Кандидатствахме с проект по Програма „Българските библиотеки - съвременни центрове за четене и информираност 2022 г.”, който бе спечелен.

# Разработихме и внесохме проектно предложение по програма VIVACOM – Регионален гранд 2022 г.

# Подадено проектно предложение към TELUS International Bulgaria

# Внесено бе проектно предложение по кандидатура за участие в Национална система „Живи човешки съкровища – България 2022 г.” Участвахме с армънската група „Фънтъна” с ритуала „Армънска сватба”.

# Оформихме документи и кандидатствахме в Бюро по труда, гр. Велинград, по Програма за трайно безработни лица – Компонент 1, по която имахме назначен чистач/хигиенист.

# Кандидатствахме с писма и план–сметка пред общината, за отпускане на дървен материал за отопление през зимния период, за финансова подкрепа относно подготовка и организация за честване на 50-годишен юбилей на ансамбъл „Овчарска песен” и подмяна на част от реквизита на самодейците.

# Участия в обучения

# Участвахме в онлайн обучителен форум „Читалищата във време на отчитане, проектно бюджетиране и ковид”. Организатор и домакин на срещата бе РЕКИЦ „Читалища” – Пазарджик

# Онлайн обучение на тема „Извънредни програми” – Национален фонд „Култура”.

# Участие в двудневен семинар в гр. Костандово на тема „Фолклорни фестивали – активност на популяризиране на народното творчество”.

# Професионално обучение на тема „Практически подходи при откриването на дезинформация” - Регионална библиотека „Никола Фубнаджиев”, гр. Пазарджик.

# Организирано обучение в с. Лесичово благодарение на любезните домакини от НЧ „Отец Паисий – 1980” и РЕКИЦ – „Читалища” – Пазарджик и г – жа Радка Кочева, на което ансамбъл Овчарска песен” и армънска група „Фънтъна” получиха заслужени грамоти за съхраняване и популяризиране на Нематериалното културно наследство.

# Участие в обучителен семинар на тема „Дух и традиции в читалищата с предизвикателствата на времето”. Домакини бяха НЧ „Будилник – 1898 г.” гр. Ракитово, организатор РЕКИЦ – „Читалища” – Пазарджик.

# Ремонтни дейности

# Библиотеката ни обособи мечтания привлекателен детски кът за най – малките ни читатели и посетители. Бяха закупени масички, барбарони, килим, като към тях бе изработена допълваща и подходяща декорация.

# Извършен бе ремонт на покрива на читалището – подмяна на счупени керемиди, капаци и подмазване, почистване на улуци.

# През изминалата 2022 г. се направи ремонт на стаята на секретаря, които включваше: измазване на стените и закупуване на нови мебели.

# Финансиране

# Средствата, с които читалището разполага са главно от държавна субсидия, като имаме и дофинансиране от Община Ракитово. Получаваме ежемесечно наем за ползване на помещение към читалището. Друго финансиране, което получаваме е от членски внос, дарения, наем на зала.

# Финансово – счетоводното отчетност е съобразена със законовите норми. Финансовите отчети се представят в общината в определените за това срокаве.

# 

# Партньори

# Ръководството на читалището в лицето Борислава Балабанова – Деянова – Председател ЧН, поддържа връзка с местната власт, Кметство Дорково, Община Ракитово, Общински кмет и зам. кметове, ОБС – Ракитово. Партньори в дейността на читалището са: ОУ „Христо Ботев”, ДГ „3 – ти март”, Клуб на Пенсионера „Здравец”, с които провеждаме съвместни мероприятия.

# Среща добра подкрепа от кмета г–н Николай Ковачев, който в зависимост от възможностите, е помагал за осъществяване дейността на ансамбъла и читалището.

# Като членове взаимодействаме с Асоциация Съвременни Читалища – София и участваме в отчетните събрания, обучения, семинари.

# Добри връзки поддържаме и с Регионалния експертен консултативен информационен център – РЕКИЦ – „Читалища” - Пазарджик, Информационния център в гр. Пазарджик, местни бизнесмени и др.

# Много добри са изградените взаимоотношения и съвместни творчески изяви с формация „ Българско хоро”, гр. София, както и с танцов състав „Загоровче”, гр. Септември.

# 

# Уважаеми читалищни членове, читалищното дело е един постоянен, много динамичен и разнообразен организационен и творчески процес. Ежедневието ни поднася нови и различни възможности за реализация и творчество. Ние ще продължим да полагаме максимални усилия, за да запазим постигнатото, ще творим и обогатяваме дейността си, ще постигаме нови успехи, ще работим за утвърждаване на читалището ни като културен и информационен център. За да го постигнем, разчитаме на вашата подкрепа, на активността и позитивното съдействие.

# 

# Благодаря за вниманието!